SK Úradný vestník Európskej únie C 101/7

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2014/C 101/07)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

Nariadenie Rady (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

„ΣΤΑΦΙΔΑ ΣΟΥΛΤΑΝΙΝΑ ΚΡΗΤΗΣ“ (STAFIDA SOULTANINA KRITIS)

ES č.: GR-PGI-0005-01058-16.11.2012

CHZO ( X ) CHOP ( )

1. Názov

„Σταφίδα Σουλτανίνα Κρήτης“ (Stafida Soultanina Kritis).

2. Členský Štát alebo Tretia Krajina

Grécko.

3. Opis poľnohospodárskeho výrobku alebo potraviny

3.1. Druh výrobku

Trieda 1.6 – Ovocie, zelenina a obilniny v pôvodnom stave alebo spracované.

3.2. Opis výrobku, na ktorý sa vzťahuje názov uvedený v bode 1

„Stafida Soultanina Kritis“ sú hrozienka (sultánky) získavané výlučne z bobúľ viniča hroznorodého (Vitis vinifera L.).

Vlastnosti produktu:

— zlatistá až hnedá farba, sladká chuť, mäkká, no pevná konzistencia,

— minimálny obsah cukru: 75 %,

— maximálny obsah vlhkosti: 16 %.

Triedy „Stafida Soultanina Kritis“:

— č. 0: výberové sultánky, veľké bobule – asi 170 bobúľ na 100 g (±5 %), stopky max. 2 %, voľné strapiny max. 1 ks na 12,5 kg v balení, bobule so strapinami max. 2 ks na 14 kg v balení, jednoliata zlatistá až jantárová farba, vysoký stupeň čistoty, vhodné na bezprostrednú konzumáciu.

— č. 1: výberové sultánky, veľké bobule – asi 200 bobúľ na 100 g (±5 %), stopky max. 2 %, voľné strapiny max. 1 ks na 12,5 kg v balení, bobule so strapinami max. 2 ks na 12,5 kg v balení, jednoliata zlatistá až jantárová farba, vysoký stupeň čistoty, vhodné na bezprostrednú konzumáciu.

— č. 2: klasické sultánky, veľkosť bobúľ asi 250 bobúľ na 100 g (±5 %), stopky max. 4 %, voľné strapiny max. 2 ks na 12,5 kg v balení, bobule so strapinami max. 2 ks na 12,5 kg v balení, jednoliata jantárová až gaštanová farba, vhodné na bezprostrednú konzumáciu alebo na použitie v potravinárskom priemysle.

— č. 4: klasické sultánky, veľkosti bobúľ asi 290 bobúľ na 100 g (±5 %), stopky max. 4 %, voľné strapiny max. 2 ks na 12,5 kg v balení, bobule so strapinami max. 4 ks na 12,5 kg v balení, jednoliata gaštanová až hnedá farba, vhodné na bezprostrednú konzumáciu alebo na použitie v potravinárskom priemysle.

3.3. Suroviny (len pri spracovaných výrobkoch)

Hrozno viniča hroznorodého (Vitis vinifera L.) odrody Sultanina, ktorá sa pestuje na Kréte a zberá sa od polovice augusta do polovice septembra. Hrozno sa musí zberať na Kréte preto, že vďaka teplému a suchému podnebiu a vysokému podielu slnečného svitu sa hroznové bobule (a následne sultánky) vyznačujú vyššou koncentráciou cukrov, ako aj preto, aby sa so sušením mohlo začať okamžite po zbere, čím sa predíde poškodeniu, ku ktorému by došlo, keby bobule opadali zo strapca.

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť vo vymedzenej zemepisnej oblasti

Hrozno sa pestuje a spracúva (na sultánky) vo vymedzenej zemepisnej oblasti. Spracovanie sa musí začať okamžite po zbere, aby sa surovina (hroznové bobule) neznehodnotila. Musí sa teda uskutočňovať vo vymedzenej zemepisnej oblasti.

3.6. Špecifické pravidlá krájania, strúhania, balenia atď.

—

3.7. Špecifické pravidlá označovania

—

4. Stručné vymedzenie zemepisnej oblasti

Výrobok sa bude vyrábať výlučne na Kréte.

5. Súvislosť so zemepisnou oblasťou

5.1. Špecifickosť zemepisnej oblasti

Kréta sa nachádza na najjužnejšom okraji Európy. Jej zemepisná poloha, podnebie, morfológia a kvalita pôdy sa zásadnou mierou podieľali na rozvoji vinohradníctva na ostrove. Špecifické vlastnosti zemepisnej oblasti:

— Krétska pôda je bohatá na uhličitan vápenatý.

— Priemerná teplota počas obdobia kvitnutia viniča je 20 °C – 21 °C (môže dosiahnuť až 25 °C), kým počas obdobia vývoja bobúľ sa priemerná teplota pohybuje medzi 24 °C a 29 °C (môže dosiahnuť až 34 °C).

— Relatívna vlhkosť ovzdušia je nízka; pohybuje sa približne medzi 50 % a 73 %.

— 90 % zrážok spadne v období od októbra do apríla. Obdobie s nízkym úhrnom zrážok teda trvá dlho (5 až 6 mesiacov).

— Priemerná miera slnečného svitu je 7,5 hodiny denne. Najslnečnejšími mesiacmi sú jún, júl a august.

Dôležitú úlohu zohráva aj ľudský faktor: hrozno sa pred sušením namáča do zásaditého roztoku, čo do veľkej miery určuje charakteristickú farbu finálneho výrobku.

5.2. Špecifickosť výrobku

Sultánky „Stafida Soultanina Kritis“ sa vyznačujú zlatistou až hnedou farbou, vysokým obsahom cukru a nízkym obsahom vlhkosti. Minimálny obsah cukru je 75 % a maximálny obsah vlhkosti je 16 %.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Sultánky „Stafida Soultanina Kritis“ sú jedinečným výrobkom, ktorý za svoje typické vlastnosti vďačí pôdnym a klimatickým podmienkam na Kréte. Dôvodom žiadosti o zápis do registra ako chráneného zemepisného označenia je kvalita výrobku (obsah cukru, obsah vlhkosti).

Vďaka tomu, že na Kréte prevažujú vápenaté pôdy, tunajší vinič sa vyznačuje dobrým rastom, skorou úrodou a vysokou kvalitou plodov z dôvodu vysokého obsahu cukru. Nízky úhrn zrážok a vysoká miera slnečného svitu v období od júla do augusta (čas dozrievania hrozna) sa priaznivo prejavujú na koncentrácií cukrov. V prípade vysokých zrážok v tomto období dochádza k zníženiu obsahu cukru v hrozne, čo má za následok zníženie jeho kvality.

Za svoje zlatisté až hnedé sfarbenie vďačia bobule jednak odrode hrozna (Sultanina) s bielou dužinou a jednak teplému, suchému počasiu a vysokému podielu slnečného svitu počas výroby sultánok. Tmavnutie hrozna spôsobujú enzýmy, ktoré s rastúcim obsahom cukru strácajú účinnosť. Teplé a suché podmienky, ako aj namáčanie hrozna pred sušením do zásaditého roztoku majú za následok rýchlu stratu vody a súčasne nárast koncentrácie cukrov, čím sa zastaví tmavnutie a sultánky získajú svoju charakteristickú farbu.

Nízka relatívna vlhkosť ovzdušia počas letných mesiacov (ktorá v priemere neprekračuje 65 %) zabraňuje tvorbe plesní na hrozne, vďaka čomu konečný výrobok neobsahuje ochratoxíny ani iné mykotoxíny. Aj počas kvitnutia je vlhkosť ovzdušia priaznivá (60 % – 70 %), čo zaručuje dobrú úrodu.

Odroda Sultanina získala na Kréte hospodársky význam po roku 1922, keď na Krétu prišli utečenci z Malej Ázie, ktorí so sebou doniesli skúsenosti s jej pestovaním. Táto odroda postupne nahradila odrodu Tachtas, ktorá sa dovtedy na Kréte používala na výrobu hrozienok. Čoskoro po príchode utečencov a rozšírení pestovania odrody Sultanina sa začalo s výrobou hrozienok z tejto odrody (sultánok). Historické údaje potvrdzujú, že sultánky Stafida Soultanina sa za kvalitný krétsky výrobok považujú od medzivojnového obdobia. Výnimočnú kvalitu a povesť výrobku dokladajú aj ceny za kvalitu získané na 12. a 16. solúnskom medzinárodnom obchodnom veľtrhu (1937 a 1951). Prudký rozmach vinohradníctva viedol v roku 1941 k založeniu Združenia družstevných organizácií pestovateľov odrody Sultanina [Κοινοπραξίας Συνεταιριστικών Οργανώσεων Σουλτανίνας (ΚΣΟΣ)]. K dôvodom rýchleho rozšírenia pestovania tejto odrody patria výhodné ceny výrobkov pred druhou svetovou vojnou a krátko po nej, výborné pôdne a klimatické podmienky priaznivé pre vinohradníctvo, prvotriedna kvalita výrobku a štátna podpora cien v 60. rokoch minulého storočia.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (3)]

http://www.minagric.gr/images/stories/docs/agrotis/POP-PGE/prodiagrafes_stafidaskritis151013.pdf.

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) 3 Pozri poznámku pod čiarou č. 2.